text: To kvæstet efter mødet med vejtræ
  25 marts 2011 kl. 16.22
  To unge mænd er kvæstet i et alvorligt trafikuheld ved landsbyen Lindknud nord for Vejen.
  En bil med to unge mænd torpederede fredag sidst på eftermiddagen et vejtræ med så høj hastighed, at træet efter ulykken stod midt i bilen.
  Ulykken skete på Favrskovvej i nærheden af landsbyen Lindknud ved Vejen.
  Politiet ved endnu ikke, hvor alvorligt de to personer i bilen er kommet til skade.
  - De var klemt fast i bilen og begges tilstand er meget kritisk, siger vagtchef Ole Hillerup, Syd- og Sønderjyllands Politi.
  Føreren af bilen er en 19-årig mand fra lokalområdet. Passageren er også en ung mand.
  Den kvinde, der ringede til politiet og fortalte om ulykken, fortalte også, at vedkommende lige inden ulykken var blevet overhalet af bilen i høj fart.
  Umiddelbart efter overhalingen mistede føreren tilsyneladende herredømmet over bilen i et blødt venstresving.
  En bilinspektør er på ulykkesstedet for at klarlægge årsagen.
  